*Tämä artikkeli kertoo siunauskappelista Vantaalla. Muita samannimisiä ovat kirkkorakennus Helsingin Lehtisaaressa ja tunturikappeli Kolarin Äkäslompolossa.*

**Pyhän Laurin kappeli** (ruots. *S:t Lars kapell*) on Vantaalla Helsingin pitäjän kirkonkylässä sijaitseva Pyhän Laurin kirkon viereen rakennettu siunauskappeli. Kappelin harjannostajaiset pidettiin 6. marraskuuta 2009, ja se valmistui elokuussa 2010.

Kappelin ovat suunnitelleet arkkitehdit Anu Puustinen ja Ville Hara vuonna 2003, jolloin Puustinen oli vielä opiskelija ja Hara juuri valmistunut. He voittivat arkkitehtuurikilpailun ehdotuksella, jonka mukaan edellinen, vuonna 1976 valmistunut kappeli purettaisiin uuden alta. Vanhan purkaminen herätti vastustusta, ja valitukset viivästyttivät hanketta vuosilla.

Kappelin ulko-ovella on suuri liuskekivillä täytetty allas, jonka ajatus on peräisin Raamatun säkeestä: "Hän vie minut vihreille niityille, hän johtaa minut vetten ääreen, siellä saan levätä." Altaassa ei kuitenkaan ole vettä. Vantaan seurakuntayhtymä on päättänyt pitää kaikki vesielementtinsä tyhjinä niiden aiheuttamien kustannusten vuoksi. 

Kuten Pyhän Laurin kirkon katossa, myös Pyhän Laurin kappelin katossa on käytetty kuparia. Kappelin sisällä on taiteilija Pertti Kukkosen patinoimia kuparilevyjä sekä salin lasiseinässä kupariverkkoa.

Kupariverkon käytännöllinen tarkoitus on suojata huonetta auringonvalolta. Sen symbolinen tarkoitus kertoo tuonpuoleisen rajasta. Verhon ulkopuolinen osa painaa 950 kiloa ja on arvoltaan yli 100 000 euroa. Se varastettiin 2022, mutta saatiin pian takaisin.

Hara ja Puustinen suunnittelivat myös rakennuksen kirkkotekstiilit.

Kappelissa on kaksi salia, iso noin 100 henkilölle ja pieni 25 henkilölle.

Rakennuksen käyttöikätavoite on 200 vuotta.

Taideteokset
------------

Kappelin taideteoksista järjestetyn kilpailun voitti Pertti Kukkonen ja toiseksi sijoittui Pekka Jylhä. Jylhän teoskokonaisuuden nimi on *Pyhä*, ja se on kellaritiloissa sijaitsevassa vainajien näyttöhuoneessa. Teos *Sielu* on alas vievässä porrashuoneessa. Kukkosen teos *Ristin tie* koostuu tiilimuuriin kätketyistä, kulkua johdattavista valoista sekä reliefeistä, joiden materiaalina ovat erikokoiset savitiilet.

Palkinnot
---------

Kappeli on palkittu vuoden 2010 betonirakenteena.

Kappelille on myönnetty Vantaan kaupungin Kehäkukka-palkinto laadusta, ja Vuoden valaistuskohde -palkinto. Syyskuun 2011 lopussa Pyhän Laurin kappeli sai *The European Copper in Architechture* -palkinnon kuparin onnistuneesta käytöstä.

Lähteet
-------

1. 1 2 3  Heinänen, Kaisa: Suru nousee lasikyyneliksi.  *Helsingin Sanomat*, 18.10.2009.  Sanoma Medis Finland.
2. ↑  Laita, Samuli: Pyhän Laurin kappeli valmistui  15.8.2010. Sanoma Media Finland. Viitattu 18.8.2010.
3. 1 2 3 4 5 6 7 8  HS Vantaa | Arvokohteen suunnittelija järkyttyi, kun hän näki ensi kertaa tuhotyön jäljet: "Käsittämättömän röyhkeä teko" *Helsingin Sanomat*.  13.6.2022. Viitattu 13.6.2022.
4. ↑  Pyhän Laurin kappeli kerää palkintoja.  *Vantaan Lauri*, 6.10.2011, nro 32.  Vantaan seurakuntayhtymä.
5. 1 2  Rikosepäilyt | Pyhän Laurin kappelin seinästä viedyt verkot saatiin takaisin *Helsingin Sanomat*.  31.5.2022. Viitattu 13.6.2022.
6. ↑  Pyhän Laurin kappeli Vantaan seurakuntayhtymä.  Arkistoitu 3.11.2014. Viitattu 14.2.2015.
7. ↑  Pyhän Laurin kappeli *Kirkko Vantaalla*. Vantaan seurakunnat. Viitattu 22.12.2019.
8. ↑  Pyhän Laurin kappeli valmistui Vantaalle *Evl.fi*.  10.8.2010. Suomen ev.lut. kirkko. Viitattu 17.11.2014.
9. ↑  Pyhän Laurin kappelista vuoden 2010 betonirakenne *Rakennuslehti*.  27.1.2011. Suomen Rakennuslehti Oy. Viitattu 28.1.2011.
10. ↑  Vantaan Pyhän Laurin kappelille arkkitehtipalkinto.  *Helsingin Sanomat*, 1.10.2011, s. C5.  Helsingin Sanomat.

Aiheesta muualla
----------------

* Kuvia tai muita tiedostoja aiheesta **Pyhän Laurin kappeli** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Vantaan kirkot ja kappelit |
| --- |
|  |
| Kirkot | 
* Hakunila
* Hämeenkylä
* Kivistö
* Korso
* Länsimäki
* Myyrmäki
* Pyhän Annan lastenkirkko
* Rekola
* Tikkurilan kirkko
* Tikkurilan ortodoksinen kirkko
* Vantaan Pyhän Laurin kirkko

 |
|  |
| Kappelit | 
* Honkanummi
* Pyhän Laurin kappeli
* Ruskeasanta
* Seutula
* Vaarala

 |
|  |
| Entiset | 
* Kaivoksela
* Tikkurilan vanha kirkko

 |

 |